Title: ประกาศกระทรวงแรงงาน เรื่อง ลักษณะการประสบอันตรายหรือเจ็บป่วยที่คณะกรรมการการแพทย์จะพิจารณาให้นายจ้างจ่ายค่ารักษาพยาบาลเพิ่มขึ้น

ประกาศกระทรวงแรงงาน

ประกาศกระทรวงแรงงาน
เรื่อง
ลักษณะการประสบอันตรายหรือเจ็บป่วยที่คณะกรรมการการแพทย์
จะพิจารณาให้นายจ้างจ่ายค่ารักษาพยาบาลเพิ่มขึ้น[๑]

โดยที่เป็นการสมควรปรับปรุงเกี่ยวกับการกำหนดลักษณะการประสบอันตรายหรือเจ็บป่วยที่คณะกรรมการการแพทย์จะพิจารณาให้นายจ้างจ่ายค่ารักษาพยาบาลเพิ่มขึ้น

อาศัยอำนาจตามความในมาตรา ๖ วรรคหนึ่ง
แห่งพระราชบัญญัติเงินทดแทน พ.ศ. ๒๕๓๗ และข้อ
๗ แห่งกฎกระทรวงกำหนดอัตราค่ารักษาพยาบาลที่ให้นายจ้างจ่าย พ.ศ. ๒๕๕๘ รัฐมนตรีว่าการกระทรวงแรงงานจึงออกประกาศไว้
ดังต่อไปนี้

ข้อ ๑  ประกาศนี้ให้ใช้บังคับตั้งแต่วันที่
๑ มกราคม พ.ศ. ๒๕๕๙ เป็นต้นไป

ข้อ ๒  ให้ยกเลิกประกาศกระทรวงแรงงาน เรื่อง
ลักษณะการประสบอันตรายหรือเจ็บป่วยที่คณะกรรมการการแพทย์จะพิจารณาให้นายจ้างจ่ายค่ารักษาพยาบาลเพิ่มขึ้น
ลงวันที่ ๓๐ มกราคม พ.ศ. ๒๕๕๘

ข้อ ๓  ลักษณะการประสบอันตรายหรือเจ็บป่วยที่จะพิจารณาจ่ายค่ารักษาพยาบาลเท่าที่จ่ายจริงตามความจำเป็นเกินกว่าสามแสนบาทแต่ไม่เกินห้าแสนบาท
ได้แก่
(๑) การประสบอันตรายหรือเจ็บป่วยตามประกาศกระทรวงแรงงาน
ว่าด้วยลักษณะการประสบอันตรายหรือเจ็บป่วยอย่างอื่นซึ่งรุนแรงหรือเรื้อรัง และ
(ก) มีการรักษาที่ยุ่งยาก สลับซับซ้อน เช่น
มีการผ่าตัดหลายครั้งหรือต้องใช้แพทย์ผู้เชี่ยวชาญเฉพาะทาง หรือ
(ข)
มีภาวะแทรกซ้อนซึ่งทำให้ระยะเวลาการรักษาพยาบาลยาวนานขึ้นหรือผู้ป่วยมีอาการรุนแรงขึ้น
(๒)
การประสบอันตรายหรือเจ็บป่วยอย่างอื่นตามความเห็นของคณะกรรมการการแพทย์

ข้อ ๔  สำหรับการประสบอันตรายหรือเจ็บป่วยของลูกจ้างที่มีค่ารักษาพยาบาลเกินกว่าห้าแสนบาทแต่ไม่เกินหนึ่งล้านบาท
ต้องเข้ารับการรักษาพยาบาลด้วยอาการบาดเจ็บหรือเจ็บป่วยตามข้อ ๓
และมีลักษณะอย่างหนึ่งอย่างใด ดังต่อไปนี้
(๑)
มีบาดแผลผิวหนังไหม้ในระดับลึกถึงหนังแท้ตั้งแต่ร้อยละยี่สิบห้าของพื้นที่ผิวของร่างกาย
(๒)
ผลการรักษาพยาบาลลูกจ้างเสียชีวิต
(๓)
มีลักษณะการประสบอันตรายหรือเจ็บป่วยเข้าข่ายตามกฎกระทรวงกำหนดอัตราค่ารักษาพยาบาลที่ให้นายจ้างจ่าย
พ.ศ. ๒๕๕๘ ข้อ ๓ (๑) - (๗) ไม่น้อยกว่าสามข้อ
(๔)
มีการประสบอันตรายหรือเจ็บป่วยอย่างอื่นตามความเห็นของคณะกรรมการการแพทย์โดยความเห็นชอบของคณะกรรมการกองทุนเงินทดแทน

ข้อ ๕  สำหรับการประสบอันตรายหรือเจ็บป่วยของลูกจ้างที่มีค่ารักษาพยาบาลเกินกว่าหนึ่งล้านบาท
แต่ไม่เกินสองล้านบาท ตามที่กำหนดในข้อ ๖ ของกฎกระทรวงกำหนดอัตราค่ารักษาพยาบาลที่ให้นายจ้างจ่าย
พ.ศ. ๒๕๕๘ ซึ่งแก้ไขเพิ่มเติมโดยกฎกระทรวงกำหนดอัตราค่ารักษาพยาบาลที่ให้นายจ้างจ่าย (ฉบับที่ ๒) พ.ศ. ๒๕๖๐
ต้องเข้ารับการรักษาพยาบาลด้วยอาการบาดเจ็บหรือเจ็บป่วยตามข้อ ๓ และมีลักษณะ ตามข้อ ๔  ทั้งนี้
ตามความเห็นของคณะกรรมการการแพทย์โดยความเห็นชอบของคณะกรรมการกองทุนเงินทดแทน

ประกาศ ณ วันที่ ๒๐ ธันวาคม พ.ศ. ๒๕๖๐
พลตำรวจเอก อดุลย์  แสงสิงแก้ว
รัฐมนตรีว่าการกระทรวงแรงงาน

พัชรภรณ์/จัดทำ
๒ มีนาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๐ ง/หน้า ๗๑/๑๗ มกราคม ๒๕๖๑